এর আগে কংগ্রেস সহ-সভাপতি রাহুল গাঁধীর টুইটার অ্যাকাউন্ট হ্যাক করা হয়েছে। শিল্পপতি বিজয় মাল্যের টুইটার অ্যাকাউন্টও হ্যাক করে তার ব্যক্তিগত তথ্য প্রকাশ্যে আনে হ্যাকাররা। এবার মোদী-বিরোধী বিশিষ্ট সাংবাদিকদের ব্যাঙ্ক অ্যাকাউন্ট সম্পর্কিত তথ্যও হ্যাক হয়ে গেল।
তাতেই প্রধানমন্ত্রীকে দোষী সাব্যস্ত করেছেন মুখ্যমন্ত্রী মমতা বন্দ্যোপাধ্যায়। যদিও হ্যাকারদের দাবি, এটা তারা জনস্বার্থে করছে, মমতা মনে করেন এই ধরনের কাজ আসলে ব্যক্তিস্বাধীনতায় হস্তক্ষেপ এবং কণ্ঠরোধ করার চেষ্টা। 
তিনি লেখেন, ‘ভারত সরকার ‘গো ডিজিটাল’-এর কথা বলছে। আর বলছে এটা নাকি সুরক্ষিত ব্যবস্থা। যদি সত্যিই এটা সুরক্ষিত হয় তাহলে লক্ষ লক্ষ মানুষের কাছে কী করে সাংবাদিকদের ব্যাঙ্কের তথ্য প্রকাশ হয়ে গেল? ডিজিটাল ভারতের আসল চেহারাটা ফাঁস হয়ে গেল মোদীবাবু।’ 
 

 
মমতা যে হ্যাকারদের জন্য নরেন্দ্র মোদীকে দায়ী করছেন, তারা আসলে কারা?
লেজিয়ন বলে একদল হ্যাকার ইতিমধ্যে টুইটারেই দাবি করেছে যে তারাই এই কাজ করেছে এবং ভবিষ্যতে তারা এভাবেই আরও অ্যাকাউন্ট হ্যাক করে তথ্য ফাঁস করবে।
এই ‘লেজিয়ন’ কারা? 
দিল্লি পুলিশের সাইবার ক্রাইম দফতরের প্রাথমিক তথ্য অনুযায়ী, আমেরিকা, সুইডেন, কানাডা, তাইল্যান্ড এবং রোমানিয়া থেকে একদল সাইবার হ্যাকার এই কাণ্ড ঘটাচ্ছে। এই হ্যাকারবাহিনী নিজেদের দুর্নীতি-বিরোধী জেহাদি বলে পরিচয় দেয়।
এরা গুগুল ক্রোম বা ইন্টারনেট এক্সপ্লোরার ব্যবহার করে না। ‘দ্য অনিয়ন রাউটার’ নামে একটি ব্রাউজার ব্যবহার করে, যাতে পরিচয় গোপন রাখা যায়।